Glór Ár Linne

Is togra cothaithe ceoltóirí é Glór Ár Linne. Is iad lucht Raidió Rí-Rá a eagraíonn é. Tugann sé deis do dhornán bannaí agus ceoltóirí óga scileanna praiticiúla a fhoghlaim ó cheoltóirí a bhfuil fios na ceirde acu.

Is saghas scéim luasghéaraithe é mar a chuirtear ceardlanna agus meantóireacht ar fáil do na bannaí óga a ghlactar leo, iad ag plé le ceisteanna amhail ceol a scríobh, a thaifead agus a léiriú, cur i láthair, margaíocht, agus an earnáil féin. Bítear ag súil leis go mbeidh píosa ceoil taifeadta ag gach rannpháirtí faoi dheireadh na tréimhse gur féidir leo a chur ar Spotify, ar an raidió srl.

Cuireadh Glór Ár Linne ar siúl den chéad uair sa bhliain 2025. Beidh sé ar siúl arís san athbhliain.
 Meantóireacht 
Má tá sé níos fusa ceol a chruthú go neamhspleách sa lá atá inniu ann ná mar a bhíodh, is mó idir sin agus gairm a bhaint amach san earnáil. Mar chuid den togra seo, thar tréimhse ocht seachtaine tugann meantóirí a bhfuil taithí acu ar shaol an cheoil lámh chúnta do na ceoltóirí óga fáil faoi réir do na constaicí a ghabhann leis.

Sa bhliain 2025 bhí deis ag na rannpháirtithe foghlaim ó na meantóirí seo a leanas:

 Matt Ó Baoill (Tebi Rex)
 Megan Nic Ruairí (Bold Love)
 SexyTadhg
 Lauren Ní Chasaide (Bandia)
 Cian Mac Cárthaigh (IMLÉ)

Feidhm eile atá leis an dtogra ná muinín a chothú sna ceoltóirí. Mar a dúirt duine de na rannpháirtithe, mar shampla:

 Bannaí 2025 
Bhí éileamh mór ar spásanna i nGlór Ár Linne nuair a fógraíodh é. Roghnaíodh sé ghrúpa agus ceoltóirí aonair as na hiarrthóirí le bheith páirteach sa togra, grúpaí a chleachtann stíleanna éagsúla agus "fuaim ar leith" ag chuile dhream acu. Is iad a bhí páirteach sa chéad bhliain ná:

 Little Kings (banna acústach)
 Jessie & the Veil / Jessie Dingle (folk-rac draíochtúil)
 Éire agus Chulainn (ceol traidisiúnta)
 Aisling Moran (amhránaí/scríbhneoir amhráin)
 Earthmover (rac iarphunc)
 Lisa Murray (popcheol)

 Cur chun cinn 
Chabhraigh Glór Ár Linne leis na ceoltóirí gigeanna a fháil i rith an tsamhraidh. Bhí sé de sprioc ag an dtogra ach go háirithe spás a fháil ar ardán na Collchoille ag an bPicnic Leictreach do pé bannaí a bhí réidh chuige faoi dheireadh an tréimhse.

 An Picnic Leictreach 
Is iad na sé rannpháirtí ar fad a d'éirigh leo a gcuid ceoil a chur i láthair sa Chollchoill sa deireadh sa bhliain 2025, ceolchoirm a rinneadh léirmheas dearfach uirthi i Scéal agus a bhfuil cuid de le feiceáil ar chlár teilifíse de chuid TG4 ón bPicnic Leictreach.

 Seó-thaispeántas 
Bhí ceolchoirm speisialta sa Grand Social i mBÁC ar an 17 Meán Fómhair mar sheó-thaispeántas de na ceoltóirí, le bar smaise a chur ar an gcéad bhliain den togra.

Naisc sheachtracha
 Suíomh oifigiúil: Glór Ár Linne

Féach freisin
 An Gig Mór
 Racadamh, Cath na mBannaí (Dorn san Aer)
 Scléip

Tagairtí

Catagóir:Raidió Rí-Rá
*
Catagóir:Ceol Comhaimseartha na Gaeilge
Catagóir:Bannaí ceoil Éireannacha